ក្រសួង​សុខាភិបាល​​​រក​ឃើញ​អ្នក​ឆ្លង​ជំងឺ​កូវីដ​​៣៦០​នាក់ ខណៈ​ករណី​ស្លាប់​កើន​ឡើង​ដល់​១៥៤​នាក់
ក្រសួង​សុខាភិបាល​បាន​ឲ្យ​ដឹង​ដែរ​ថា​មនុស្ស​ប្រមាណ​៩០០​នាក់​ទៀត ​បាន​ជា​សះ​ស្បើយ​ពី​ជំងឺ​នេះ។
ភ្នំពេញ — ក្រសួងសុខាភិបាលកម្ពុជាបានរកឃើញករណីឆ្លងកូវីដ១៩ ចំនួន៣៦០នាក់បន្ថែមទៀត និងអ្នកស្លាប់ថ្មី៤នាក់ ដែលនាំឲ្យករណីស្លាប់សរុបនៅទូទាំងប្រទេស បានកើនឡើងដល់១៥៤នាក់។ សេចក្តីប្រកាសព័ត៌មានរបស់ក្រសួងសុខាភិបាលចេញផ្សាយនៅថ្ងៃច័ន្ទនេះឲ្យដឹងថាករណីឆ្លងថ្មីមាន៣៦០នាក់ ដែលក្នុងនោះភាគច្រើនមាននៅរាជធានីភ្នំពេញ ដែលជាចំនួនមធ្យមនៃការឆ្លងក្នុងមួយថ្ងៃ ធ្លាក់ចុះពីចន្លោះ៥០០នាក់ទៅ១ពាន់នាក់ក្នុងមួយថ្ងៃ កាលពីកន្លងទៅ។ ករណីឆ្លងក្នុងព្រឹត្តិការណ៍២០ កុម្ភៈ បានកើនឡើងដល់ប្រមាណ២២.០០០នាក់ ដែលក្នុងនោះមានករណីជាសះស្បើយសរុបប្រមាណ១៣.០០០នាក់។ ក្រសួងសុខាភិបាលបានឲ្យដឹងដែរថាមនុស្សប្រមាណ៩០០នាក់ទៀត បានជាសះស្បើយពីជំងឺនេះ។ នៅថ្ងៃច័ន្ទនេះ រដ្ឋបាលខេត្តតាកែវឲ្យដឹងថាករណីវិជ្ជមានជំងឺកូវីដ១៩ក្នុងភូមិសាស្រ្តខេត្តនេះ មានចំនួន៥១នាក់។ ចំណែករដ្ឋបាលខេត្តកំពង់ចាម ក៏បានរកឃើញករណីវិជ្ជមាន១០នាក់។ ជំងឺកូវីដ១៩ ត្រូវបានរកឃើញឆ្លងរាលដាលគ្រប់បណ្តាខេត្តទាំងអស់នៅទូទាំងប្រទេស។ ចំណែករដ្ឋបាលរាជធានីភ្នំពេញឲ្យដឹងថាការបិទខ្ទប់តំបន់ក្រហមដែលគ្រោងនឹងបញ្ចប់ បន្ទាប់ពីថ្ងៃទី១៩ ខែឧសភា នឹងត្រូវបង្រួញមកតាមផ្ទះនីមួយៗវិញ ហើយនឹងកែប្រែតំបន់លឿងទុំមកជាតំបន់លឿង ដើម្បីផ្តល់ភាពងាយស្រួលក្នុងការគ្រប់គ្រង។ នាយកដ្ឋានប្រយុទ្ធប្រឆាំងនឹងជំងឺឆ្លងCDCនៃក្រសួងសុខាភិបាលបានបញ្ជាក់នៅលើទំព័រហ្វេសប៊ុករបស់ខ្លួននៅថ្ងៃច័ន្ទនេះថា៖ «ជំងឺកូវីដ១៩ នៅតែបន្តគំរាមកំហែងយើងជាប់ជានិច្ច។ សូមបងប្អូនបន្តប្រយ័ត្នជាប់ជានិច្ច ដោយអនុវត្តអនាម័យ នៅឃ្លាតឆ្ងាយពីគ្នា មិនចេញក្រៅផ្ទះ ព្រោះប្រទេសយើងកំពុងរាតត្បាតក្នុងសហគមន៍ហើយ និងប្រទេសជិតខាងយើងនិងពិភពលោកកំពុងបន្តរាតត្បាតជំងឺកូវីដ១៩ដ៏ខ្លាំងក្លានៅឡើយដែរ»៕